Soetomo

Soetomo (ngaran babarna Soebroto; 30 Juli 1888 – 30 Méi 1938) nyaéta tokoh nu ngadirikeun organisasi Boedi Oetomo, organisasi pergerakan munggaran di Indonésia.

 Kahirupan 
Soetomo babar di Ngepeh, Loceret, Nganjuk, Jawa Wétan dina tanggal 30 Juli 1888, kalayan ngaran leutik Soebroto. Soetomo asalna tina kulawarga priyayi dina mangsa harita. Rama­na ngaranna Raden Suwaji, saurang pagawé pangreh anu miboga pamikiran maju jeung modéren. Sedengkeun aki­na ngaranna Raden Ngabehi Singawijaya atawa KH Abdurrakhman. 

Nalika umurna genep taun, Soetomo jeung kulawargana pindah ka Madiun. Di dinya anjeunna sakola di Sakola Rendah Bumiputera, Maospati, Madiun. Teras, anjeunna neruskeun sakolana di Europeesche Lagere School (ELS) di Bangil, Jawa Wétan. Di sakola ieu, Soetomo ngaganti ngaranna tina Soebroto jadi Soetomo. Sanggeus lulus ti ELS, Sutomo meunang kasempetan pikeun ngalajukeun atikan di Sakola Dokter Bumiputera atawa STOVIA di Batavia.

 Organisasi Boedi Oetomo 
Dina tanggal 20 Méi 1908, Soetomo babarengan jeung réréncanganana di STOVIA ngadegkeun hiji organisasi anu dingaranan Boedi Oetomo, anu hartina “budi anu utama.” Ngaran ieu dicangkem tina ucapan dr. Wahidin: “punika satunggaling pedamelan sae sarta nelakaken budi utami,” anu hartina hiji pagawéan anu hadé jeung nembongkeun budi utama. Organisasi ieu miboga tujuan pikeun mamutahirkeun atikan, tatanén, dagang, jeung kabudayaan pikeun ningkatkeun derajat bangsa Indonésia.

Dina kongrés munggaran Boedi Oetomo anu dilaksanakeun tanggal 3–5 Oktober 1908 di Yogyakarta, kapamingpinan organisasi ieu dicokot alih ku kaum kolot, kaasup dr. Wahidin. Sanajan aya sawatara guru di STOVIA anu henteu satuju, Budi Utomo meunang rojongan pinuh ti kapala sakola, dr. HF Roll, kaasup bantuan dana pikeun ngayakeun éta kongrés.

 Referensi 

Kategori:Pahlawan nasional Indonésia
Kategori:Nu babar taun 1888
Kategori:Nu pupus taun 1938
Kategori:Inohong Indonésia
Kategori:Inohong Jawa
Kategori:Inohong Jawa Wétan